Jongman sterf in jagongeluk: Moord nou ondersoekArgieffoto ter illustrasie Die saak van ŉ jong plaaswerker wat Saterdagaand tydens ŉ vermeende jagongeluk op ŉ plaas in Limpopo doodgeskiet is, is verander van strafbare manslag na moord. Brig. Motlafela Mojapelo, provinsiale polisiewoordvoerder, het Maandag gesê ŉ 39-jarige man is intussen in hegtenis geneem en speurders van die provinsiale polisie het die ondersoek by die plaaslike polisie oorgeneem. Die man moet Maandag in die Modimolle-landdroshof verskyn op aanklag van moord. Maroela Media het Sondag berig die voorval het op ŉ plaas in die Tuinplaas-omgewing, suidoos van Modimolle (Nylstroom), plaasgevind. “Die man en ŉ vrou het omstreeks 20:30 uitgegaan om bosvarke te jag. Hulle het na bewering iets hoor beweeg en die man het in die rigting daarvan geskiet,” het Mojapelo gesê. Volgens Mojapelo het die man en vrou in die rigting waarin die man geskiet het, geloop en besef iemand is raakgeskiet, waarna die polisie ontbied is. Die man is op die toneel dood. Daar is beslag gelê op die vuurwapen en dit is vir ballistiese toetse gestuur. “Later is vasgestel die man is ŉ plaaswerker op ŉ buurplaas. Sy naam kan eers bekend gemaak word sodra al sy naasbestaandes in kennis gestel is,” het Mojapelo bygevoeg.